До Клуб „Стендов Моделизъм България”

Покана

Уважаеми колеги,

От името на форума за стендов моделизъм [**Model.Airgroup2000.com**](http://model.airgroup2000.com) бихме искали да Ви поканим да се присъедините към една инициатива свързана с популяризиране на хобито.

Преди около месец, във форума започна поредното мероприятие наречено [Групови тематични изработки (Group Builds)](http://model.airgroup2000.com/viewforum.php?f=100). Темата на текущата групова изработка е [Втора Световна война (ВСВ)](http://model.airgroup2000.com/viewforum.php?f=111). Неминуемо възникнаха коментари за участието на български самолети във ВСВ. Изненадващо, идеята се разрастна, включиха се колеги с добри исторически познания, които ни предоставиха доста подробна информация. Мероприятието е спонсорирано от магазин ХобиКулт, който ни оказва голямо съдействие и подкрепа за реализацията на идеята.

Постепенно се оформи крайната идея**: Да се изработи диорама пресъздаваща „Въздушните боеве над София - 30 Март 1944”. Диорамата да бъде изложена на място, където има голям поток от моделисти и любители на хобито.**

Към диорамата се предвижда да има информационна част с исторически сведения за въздушната битка и моделите. Допълнително, **за всеки клуб ще бъде предоставено „рекламно” място, където ще може да постави кратко описание на клуба и дейността, която развива.**

За участие в изработката на диорамата, са поканени трите български клуба за стендов моделизъм, представени във форума [**Model.Airgroup2000.com**](http://model.airgroup2000.com). Крайният срок за завършване на Групова Изработка е 1ви Април 2014.

Надяваме се, че ще се присъедините към инициативата! Да покажем на по-широк кръг моделисти и любители, че съществуват моделистки организации, както и да има нагледен пример как изглежда резултата от труда ни.

На следващите страници може да видите в детайли параметрите, които уточнихме относно диорамата. За всичко, неуточнено към момента, се надяваме с ваше съдействие, да се реши в процеса на работа.

За всякакви въпроси можете да се обръщате към организаторите Ivo hobby и Stefanoff, чрез системата за Лични Съобщения (ЛС) на форума или в темата на „Груповата Изработка”, която ще бъде отворена за дискусии за диорамата. Регистрациите във форума са свободни.

[](http://model.airgroup2000.com/index.php)С уважение,   
Ивайло Врачански (Ivo hobby) тел: 0889 990362  
Красимир Стефанов (Stefanoff)  
<http://model.airgroup2000.com>

Подробности за проекта „Летяща диорама”

Темата ВСВ е по избор на участниците във форума. Конкретната въздушна битка е избрана като най-подходяща за пресъздаване на диорама.

Историческата информация е събрана от различни източници. Един от колегите във форума Иво Маринов с псевдоним CANSO, пое ангажимента да събере и обработи информацията, така че да ни улесни, като ни предостави достатъчно точна информация, необходима за изработката на моделите.  
(Моля ако искате да участвате в дискусиите относно исторически факти, се обръщайте към организаторите, не директно към колегата)

Избрахме за място, където да се постави диорамата, да е в помещението на магазин ХобиКулт на ул. Шипка. Магазинът е на централно, достъпно място. Клиентите му са моделисти или любители, които харесват хобито. Магазин ХобиКулт е спонсор на мероприятията във форума [**Model.Airgroup2000.com**](http://model.airgroup2000.com) и за сега е единствения спонсор на извън-изложбени моделистки мероприятия в България. В замяна на приноса му за развитието на моделизма, считаме че е най-подходящо първата „обща диорама” да е изложена имено в този магазин.

От магазин ХобиКулт, се съгласиха и ни предоставиха място за разполагане на моделите с размери:  
**150см х 120см х 100см**(височина). Този обем е непосредствено под окачения таван и е на височина от 2м до 3м., разположен почти в центъра на магазина (на тавана). Моделите ще трябва да се закачат към конструкцията на окачения таван. Имаме съгласието, панелите от окачения таван, точно над диорамата, да бъдат „облечени” с цветни снимки, имитиращи небе или каквото решим, че е подходящо.

За информационната част на диорамата ни е предоставено маса(бюро) точно под диорамата. Можем да покрием плота на бюрото, ако не е достатъчно и върху страничните стени. Собственика на магазина пое ангажимент да покрие плота със стъкло за предпазване на информационните листи.

Мащаба е **1:48** !

Според мястото с което разполагаме, могат да се вместят 2 бомбардировача и 4 изтребителя, при това относително нагъсто. Оставяме всеки клуб и участник, сами да изберат с кой модел биха искали да се включат.

Тъй като идеята тръгна от текущият GroupBuild, където е добавена възможността за отборно участие, съобразихме и моделите в диорамата да са подходящи за отбори-противници (повече в темата с [правилата на ГБ](http://model.airgroup2000.com/viewtopic.php?f=111&t=4709)). В диорамата могат да се включат следните модели, групирани според историческите сведения, кой кого е нападал:

**P-38G** срещу **D.520**

**B-17G** срещу **Bf-109G-6** - На 30 март български пилот сваля едновременно 2 самолета от типа В-17, улучвайки първия, който се сблъсква с втори от своята група, пропадайки надолу (евентуално три самолета, ако се намерят желаещи да ги направят и има място).

**B-24H/J** срещу **Avia B-135** - нашите самолети Avia са били 2 броя докато са гонели B-24-ката. Не разполагаме с точни данни, какъв е модела на B-24, може да е D/H/J. Най-голяма е вероятността за H или J, които видимо са подобни. (евентуално три самолета, ако има желаещи и достатъчно място)

Oсвен това от българска страна са участвали и самолети от типа **Bf-109G-2**, които могат теоретично да бъдат изобразени в двубой против който и да е от горните противници, но по този начин ще заемат мястото на друг български изтребител.

По американски данни на този ден в Българското небе като ескортен изтребител се появява и **P-47D (Razorback)**, но данни за контакти с български самолети няма.

Има данни и за трети свален В-17, който е от варианта F и може да е улучен именно от Bf-109G-2, но не пада в границите на България, а над Адриатика.

Ако желаете, по време на изработката можете да се включите в „Груповата Изработка” във форума, включително със съотборник от друг клуб, където ще участвате за наградите напълно равнопоставено с другите отбори.

Изработката ще е предизвикателство за моделистите, тъй като повечето модели не се предлагат с български отличителни знаци. Наясно сме, че клубовете разполагат с добри моделисти и се надяваме, че ще си сътрудничат при изготвянето на допълнителни маски, ваденки и други материали специфични за българските самолети.

В крайна сметка, имаме обща цел – популяризиране на хобито, конкретно в случая чрез „летящата диорама” ☺  
Като организатори на мероприятието и модератори във форума, ще помагаме с каквото можем!

Вероятно има още много въпроси, които трябва да се уточнят. Разбира се, ще предоставим и цялата събрана историческа информация, с която разполагаме. Включително камуфлажи, бордни номера и други.

По-нататъшни дискусии бихме желали да се пренесат в темата във форума, която ще бъде отворена специално по темата за „летящата диорама”.

Ако Клубът ви има желание да се включи в изготвянето на диорамата, моля свържете се с нас, за да уточним останалите детайли.

Поканата е изпратена до трите клуба, представени във форума на Model.AirGroup2000.com

* Клуб „Стендов Моделизъм България”
* Клуб „Манта Модел”
* Клуб „Модел клуб Варна”

[](http://model.airgroup2000.com/index.php)С уважение,   
Ивайло Врачански (Ivo hobby) тел: 0889 990362  
Красимир Стефанов (Stefanoff)  
<http://model.airgroup2000.com>